WHAขึ้นเป้ารายได้โต50%
&#8220;WHA&#8221; เพิ่มเป้ารายได้ปีนี้โตจากปีก่อนมากกว่า 50% หลังไตรมาส 1 ทำได้ตามเป้าหมายที่ 30%
18 เม.ย. 2556

“WHA” เพิ่มเป้ารายได้ปีนี้โตจากปีก่อนมากกว่า 50% หลังไตรมาส 1 ทำได้ตามเป้าหมายที่ 30% 
นายสมยศ อนันตประยูร ประธานกรรมการและประธานเจ้าหน้าที่บริหาร บริษัท ดับบลิวเอชเอ คอร์ปอเรชั่น (WHA) เปิดเผยว่า บริษัทได้ปรับเพิ่มรายได้ปีนี้จะเติบโตมากกว่า 50% จากปีก่อนที่ทำได้ 2,213 ล้านบาท เนื่องจากไตรมาสแรก ที่ผ่านมาสามารถทำได้ถึงเป้าหมายที่ตั้งไว้ว่าปีนี้จะเติบโต 30% จากปีก่อนแล้ว 
นอกจากนั้น ยังคาดว่ากำไรสุทธิปีนี้จะมากกว่าปีก่อน เพราะไตรมาสแรก บริษัทบันทึกกำไรก่อนหักภาษีจากการขายสินทรัพย์เข้ากองทุนอสังหาริมทรัพย์ไปกว่า 800 ล้านบาทแล้ว 
“ปัจจัยหลักที่ทำให้รายได้เพิ่มขึ้นมาก คือ ลูกค้าเก่าขยายการลงทุนมากขึ้น ลูกค้าใหม่ระดับกลางถึงล่างก็มีความเข้าใจในการสร้างคลังสินค้าและศูนย์กระจายสินค้าที่มีคุณภาพ ซึ่งมีความสำคัญมากจนทำให้จำนวนลูกค้าใหม่มีปริมาณที่เพิ่มขึ้นมากเมื่อเทียบกับลูกค้าใหม่ของปีก่อน” นายสมยศ กล่าว
นอกจากนั้น บริษัทยังได้ปรับกระบวนการก่อสร้างคลังสินค้าแล้วเสร็จเร็ว หรือมีคุณภาพมากขึ้นจากเดิมประมาณ 10%
อย่างไรก็ดี ปัจจุบันบริษัทมีการก่อสร้างโครงการใหม่ทั้งหมด 12 โครงการ หรือประมาณ 4 แสนตารางเมตร โดยได้ทยอยก่อสร้างแล้ว และคาดว่าจะแล้วเสร็จในช่วงกลางปีหน้า แต่จำนวนโครงการอาจจะเพิ่มขึ้น เพราะบริษัทมีแผนที่จะขยายการลงทุนไปต่างประเทศ หรือตามไปกับลูกค้ายังประเทศเมียนมาร์ก่อน จากเดิมคาดว่าจะไปสร้างคลังสินค้าให้กับลูกค้าในประเทศมาเลเซียหรือเวียดนามก่อน 
นายสมยศ กล่าวต่อว่า ที่ประชุมผู้ถือหุ้นได้อนุมัติให้บริษัทออกหุ้นกู้วงเงิน 3,200 ล้านบาท โดยกำหนดอายุหุ้นกู้ไม่เกิน 15 ปี แต่กำหนดนโยบายกว้างไว้ว่าจะออกทั้งสกุลเงินตราต่างประเทศหรือในประเทศ หรือจะเสนอขายหุ้นกู้ทั้งหมดในครั้งเดียวหรือไม่ 
“จะเห็นได้ว่าบริษัทจะกำหนดกรอบการเสนอขายหุ้นกู้ที่ผ่อนปรนมาก เนื่องจากต้องล้อไปกับแผนการขยายงานของบริษัทที่จะมีการลงทุนขยายงานตามลูกค้าเป็นหลัก ไม่ว่าจะในประเทศหรือต่างประเทศ ซึ่งระหว่างนี้อยู่ในช่วงให้ธนาคารไทยพาณิชย์ช่วยในเรื่องกระบวนการยื่นจัดอันดับเครดิตเรตติ้ง ทั้งของ ทริสเรทติ้ง และฟิทช์ เรทติ้งส์ และมองว่าไม่เกินเดือน มิ.ย. จะได้ที่ปรึกษาทางการเงินในการเสนอขายหุ้นกู้ และคาดว่าจะเสนอขายได้ภายในครึ่งปีหลังนี้” นายสมยศ กล่าว